פרק שנשכח בחיי בנימיני - כללי - הארץ
פרק שנשכח בחיי בנימיני
19.02.2002 23:00 עודכן ב: 16.08.2011 15:35
בתגובה על "בכל יום היה אומר לאדמה בוקר טוב" מאת אורי דרומי ("הארץ", 13.2)
יפה עשה אורי דרומי כשכתב במדור "אחרי מות" על האיש רב-הפעלים אליהו בנימיני, שהלך לעולמו בשיבה טובה. הוא כתב על ילדותו של בנימיני ועל אביו וסקר את פעולותיו החשובות החל בשנות החמישים של המאה הקודמת. אך הוא דילג על פרק חשוב בחייו.
בראשית שנות השלושים היה בנימיני אחד המייסדים של תנועת "החוגים המרקסיסטיים", תנועה קטנה שבראשה עמדו יצחק יצחקי וזאב אברמוביץ והיה לה משקל לא-מבוטל במחנה הציונות הסוציאליסטית של אותם הימים למרות היקפה המצומצם, ובייחוד בתחום השיתוף היהודי-הערבי. אף שהרבה רעיונות, שאז עמדו במרכז השקפת עולמנו, נראים היום רחוקים ואף נאויוויים, בנימיני מעולם לא ויתר על הזיקה הרגשית והאינטלקטואלית ל"חוגים המרקסיסטיים" ולתרומתם לתנועת הפועלים בארץ. בעשר השנים האחרונות לחייו הקדיש את מרצו לקידום כתיבת מחקר אקדמי על תולדות התנועה באחת האוניברסיטאות בארץ. לשם כך מסר גם את ארכיונו העשיר למכון "יד יערי" בגבעת-חביבה. למרבה הצער, המטרה הזאת הושגה רק חלקית.